**Juhend vee ja kanalisatsioonisüsteemide ning juurdepääsutee taotluste esitamiseks**

**Veesüsteemid**

Toetuse saamiseks tuleb esitada taotlus, veesüsteemide valdkonna projekti tegevuse kirjeldus, projekti eelarve ja garantiikiri etteantud vormidel ning asendiplaan, veeanalüüs (vajadusel, vt joogivee analüüsimine) ja kaks võrreldavat hinnapakkumist.

Taotleja alaline elukoht peab taotlemise aasta 01. jaanuari seisuga olema majapidamises, millele toetust soovitakse.

Peale positiivsest otsust ja enne toetuslepingu sõlmimist, tuleb puurkaevu puhul esitada vallavalitsusele puurkaevu asukoha kooskõlastamise taotlus.

Projekti elluviimiseks tuleb ehitisregistri kaudu puurkaevu rajamise puhul taotleda vallalt ehitusluba (eeldab ehitusprojekti) ja salvkaevu puhul esitada ehitusteatis.

Toetuse taotlemiseks on soovitav küsida vajalikud hinnapakkumised koos vastavate lubade taotlemisega ning kasutusteatise esitamise ja kaevu keskkonnaregistrisse kandmisega.

Olemasolevate vee- ja kanalisatsioonisüsteemide ühendamiseks vajaliku torustiku ehitamiseks on vajalikud ehitusteatis ja ehitusprojekt, mis esitatakse samuti ehitisregistri kaudu.

**Joogivee analüüsimine**

Hajaasustuse programm näeb ette, et veeanalüüs tehakse ulatuses, mida peab vajalikuks Terviseamet.

Enne taotluse esitamist tuleb veeanalüüs tellida järgmistel juhtudel:

* kui projekti eesmärk on hetkel kasutatavast veesüsteemist saadava joogivee kvaliteedi parandamine;
* kui joogiveetorustikku rajatakse olemasolevast kaevust ja/või paigaldatakse sinna pump;
* olemasoleva kaevu asemele uue rajamine põhjusel, et olemasoleva kaevu vee kvaliteet ei vasta joogivee nõuetele.

Veeanalüüs tuleb teha ka pärast tööde teostamist (projekti lõpus), välja arvatud

juhul, kui projekti raames rajati veetorustik või paigaldati pump olemasolevasse kaevu ning vesi on eelnevalt analüüsitud.

Uute puurkaevude puhul korraldab veeanalüüsi võtmise selle rajanud ettevõte.

Veeanalüüs on vajalik puurkaevu andmete keskkonnaregistrisse kandmiseks.

Joogivee analüüsi saab tellida Terviseametist proovide vastuvõtt Akadeemia 2, Pärnu linn või mujalt akrediteeritud laborist.

**Kanalisatsioonisüsteemid**

Toetuse saamiseks tuleb esitada taotlusvorm, kanalisatsioonisüsteemide valdkonna projekti tegevuse kirjeldus, projekti eelarve ja garantiikiri etteantud vormidel ning asendiplaan ja kaks võrreldavat hinnapakkumist.

Taotleja alaline elukoht taotlemise aasta 01. jaanuari seisuga peab olema majapidamises, millele toetust soovitakse.

Enne taotluse esitamist on mõistlik teha endale selgeks kohalikud olud. Omapuhasti asukoha kavandamisel hajaasustuses tuleb arvesse võtta alljärgnevat:

* kui suublaks on pinnas, tuleb määrata maa põhjavee loodusliku reostuskaitstuse kategooria kaitsmata, nõrgalt kaitstud, keskmiselt kaitstud, suhteliselt kaitstud või kaitstud). Kaitsmata ja nõrgalt kaitstud põhjaveega alal võib pinnasesse immutada bioloogiliselt puhasatud reovett kuni 10 m3 ööpäevas. Keskmiselt, suhteliselt kaitstud ja kaitstud põhjaveealadel võib hajutatult immutada mehaaniliselt puhastatud (septiku läbinud) heitvett kuni 5 m3 ööpäevas.

Üldjuhul ei ületa ühe majapidamise ööpäevane heitvee kogus 5 m3;

* paigaldada on lubatud vaid nõutele vastavat, lekkekindlat, sertifitseeritud kogumismahutit;
* puhastile valida selline asukoht, mida ei ohusta üleujutus ega reoveepuhasti avarii korral põhjavee saastumine;
* tagada, et puhasti jääb kaevu(de) ja põhjavee liikumissuuna suhtes allavoolu;
* tagada, et imbsüsteemi kuja (50 m) ei kattuks ühegi ümbruskonnas paikneva puurkaevu hooldusalaga (10 m) või sanitaarkaitsealaga. Arvesse tuleb võtta kõik naabruskonnas asuvad kaevud, sõltumata sellest, kas need on keskkonnaregistrisse kantud või mitte;
* reoveekäitlussüsteem koos sellega kaasnevate kitsendusega tuleb mahutada omale kinnistule. Kui see ei ole mingil põhjusel võimalik ja reoveesüsteemiga kaasnev kitsendus ulatub naaberkinnistule on vaja süsteemi ehitusprojekt kooskõlastada kirjalikult kinnistu omanikuga (nt imbsüsteemi 50 m kuja kaevu asukoha või kaevu sanitaarkaitse- või hooldusala suhtes seab naaberüksusele puurkaevu rajamise kitsenduse);
* puhasti kavandada elamust vähemalt 10 m kaugusele ning septiku või pealt kinnine mahuti elamust vähemalt 5 m kaugusele;
* mahutile peab olema tagatud aastaringne juurdepääs purgimisautole;
* paigaldatud reovee kogumismahuti tühjendamine tuleb tellida purgimisteenust osutava ettevõttelt vastavalt vajadusele vältides ületäitumist;
* arvestada ka muude maaüksust puudutavate piirangute ja kitsendusega (maantee- ja liinikaitsevöönd, kaitsealused loodusobjektid, muinsuskaitsealused objektid, maaparandussüsteemid jm);
* soovitav on omapuhasti kavandamisel konsulteerida pädeva projekteerijaga, kelle ülesandeks on leida tehniline lahendus, mis sobib konkreetse majapidamise reoveetekke eripäradega ning sobitub ka looduslike oludega. Samuti võib konsulteerida vallavalitsuse töötajatega.

**Juurdepääsuteed**

Toetuse saamiseks tuleb esitada taotlusvorm, juurdepääsuteede valdkonna projekti tegevuse kirjeldus, projekti eelarve ja garantiikiri etteantud vormidel ning asendiplaan ja kaks võrreldavat hinnapakkumist.

Toetust antakse vaid juurdepääsuteedele, mis asuvad erakinnistul. Juhul kui tee asub mitmel kinnistul, siis on vajalik esitada notariaalne kokkulepe reaalservituudi seadmiseks.